Goeie nuus: Jordan se verhaal laat Zeerust-gemeenskap saamstaanJordan Pelser ondersteun die bewusmakingsveldtog. Jordan Pelser, die dapper vierjarige seun van Pretoria wat in remissie is nadat hy verledejaar met Burkitt-leukemie gediagnoseer is, se verhaal het ŉ laerskool in Zeerust in Noordwes geïnspireer om iets daadwerkliks te doen om bewustheid oor kanker en bloedsiektes skep. Laerskool Zeerust, in samewerking met die Sunflower Fund, wat mense aanmoedig om beenmurgskenkers te word, asook die Suid-Afrikaanse Nasionale Bloedbank (SANB), beplan ŉ groot geleentheid op 22 en 23 Mei by die skool en het die hulp van die gemeenskap nodig om dit ŉ sukses te maak. Volgens Corrie Pretorius, die skoolhoof, gaan al die leerlinge op 22 Mei om 08:30 ŉ Sunflower-bandana ontvang om eenvormig te lyk en ŉ eenheid te vorm. “Die kinders sal op die hoofrugbyveld die woord “Lewe” vorm deur die letters voor te stel.” Die skool nooi die gemeenskap uit om deel te wees van hierdie bewusmakingsproses. “Elkeen wat die projek ondersteun, sal ŉ gratis bandana ontvang en ook deel van die woord vorm. Om 09:00 word lugfoto’s van die voorstelling geneem om te wys Laerskool Zeerust en die gemeenskap gee om,” het hy bygevoeg. Pretorius het gesê die geleentheid gaan gebruik word om ondersteuning te toon aan geliefdes en kennisse wat ŉ stryd teen kanker veg, of ter nagedagtenis van geliefdes wat hul lewens deur die siekte verloor het. Die skool se gewilde Beesloop en Kameel-derby vind op 23 Mei plaas. Feesgangers sal by die Sunflower Fund se stalletjie die geleentheid kry om ŉ bloedmonster te skenk vir ontleding as ŉ moontlike beenmurgskenker. Persone kan ook bloed skenk by die bloedbank se stalletjie. “Laerskool Zeerust is bekend vir tradisie, dissipline en samehorigheid onder hul leerders. Dit is ŉ skool met ŉ trotse karakter en kultuur. Voeg daarby ŉ toegewyde personeelkorps en ondersteunende ouergemeenskap en jy kry ŉ wen-skool wat altyd hoër bly streef,” het Pretorius bygevoeg. Hy het gesê die skool waardeer die betrokkenheid van Zeerust-ouers, die gemeenskap en sakelui by die skool en sy aktiwiteite. Hy het gesê die skool is bevoorreg om ŉ uiters lojale en betrokke ouergemeenskap te hê, wat met innoverende idees projekte met groot sukses die lig laat sien. Bel Marelize Collins by 083 556 3525 vir enige navrae. Lees hier meer oor Jordan se reis.